作者：葛长庚
词牌/韵律：沁园春

paragraphs: 渭水秋深，湓江春老，洞庭一湖。
问城南古树，如今在否，洛中狂客，还更来无。
独上君山，渺观岩石，八百里鲸波泛巨区。
何曾错，有茶中上灶，酒里仙姑。
终须。
度了肩吾。
稽首终南锺大夫。
自太平寺里，题诗去后，东林沈宅，大醉归欤。
天上筵多，人间到少，更不向庐山索鳜鱼。
如何好，好借君黄鹤，上我清都。